Hjørring har fået en ny togstation eller måske snarere et trinbræt. Men ganske vist er det, at toget nu standser på perronen Hjørring Øst, der ligger ved Frederikshavnsvej lige bag dagligvarebutikken Meny. Stationen skal være med til at gøre hverdagen lettere for de mange pendlere, der skal til og fra striben af uddannelsesinstitutioner, der ligger i området. Ligesom den nye station ligger i gåafstand til regionshospitalet i Hjørring. Før coronakrisen ramte tog 2400 passagerer hver dag toget til og fra Hjørring, og det ventes, at omkring halvdelen af passagerene vil bruge det nye trinbræt i Hjørring Øst. - Lige nu er meget jo lukket ned, men vi glæder os til at byde vores kunder tilbage igen, når vi får lov at åbne det hele, og der er ingen tvivl om, at stationen Hjørring Øst er godt nyt for såvel erhvervsliv som de mange studerende, der nu har lettere adgang til uddannelsesinstitutioner, siger kunde- og salgschef hos Nordjyllands Trafikselskab, Mette Henriksen. Hun tilføjer, at det vil være oplagt for en lang række mennesker, der kender til de lange køer og trafikale forhold på Frederikshavnsvej ud og ind af Hjørring i myldretiden, at tænke i at hoppe på toget i stedet. Den nye station har kostet knap ti millioner kroner, og det er en udgift, der er delt mellem staten og Hjørring Kommune. I 2008 screenede Trafikstyrelsen 116 stationslokaliseringer, og standsningsstedet i Hjørring blev dengang vurderet til at have det fjerdestørste samfundsøkonomiske potentiale.

Opsummering:
Med lige godt tre måneders forsinkelse er den nye station Hjørring Øst nu en realitet.